Március 26-án elhunyt Dr. Petró Bálint építész, professzor emeritusz

(1936. május 12. - 2022. március 26.)

Türelemmel viselt hosszú betegség után otthonában elhunyt az Épületszerkezettani Tanszék professzor emeritusza, aki egykori tanszékvezetője (1979-1995) és hét éven át az Építészmérnöki Kar dékánja is volt (1995–2002).

Halálával egy korszak zárult le az Épületszerkezettani Tanszék életében.

Hat évtizeden át elhivatott, a tanszéke és szakterülete iránti elkötelezettséggel végzett, a hallgatóság és kollégái által egyaránt elismert magas színvonalú iskolateremtő oktatói munkája, szakmai közéleti és tudományos tevékenysége, valamint oktatásszervezői-vezetői munkája kitörölhetetlen nyomot hagyott egykori hallgatói és munkatársai körében, tanszéke és az Épületszerkezettan oktatása történetében.

Életrajza

1936. május 12-én született Petró Bálint építészmérnök, a Budapesti Műszaki és Gazdaságtudományi Egyetem Építészmérnöki Karának nagyhírű professor emeritusa.

1959-ben diplomázott az Építészmérnöki Karon.

Az Ipartervben kezdett dolgozni, de már 1961-ben az BME Épületszerkezettani Tanszékén tanársegéd.

1979–94 között tanszékvezető, 1994–2001 között intézetigazgató, egyben 1995–2002 között az Építészmérnöki Kar dékánja, 1989-től egyetemi tanár.

A Hauszmann-díj alapításának gondolatát 2001-ben Balázs Mihály DLA a Középülettervezési Tanszék docense vetette fel az akkori dékán, Dr. Petró Bálint felé, aki támogatta a kezdeményezést, a díj alapítása végül Lázár Antal DLA, az akkori dékán nevéhez kötődik. A díjat először 2003-ban adták át.

Kiemelkedő tudományos-szakmai tevékenységet fejtett ki a vízszigetelések területén, alapítója az BME Építészmérnöki Kar Épületszigetelési szakmérnöki kurzusnak.

Oktatói munkássága mellett kiemelkedő szakmai és tudományos közéleti szereplése. Több ciklus keresztül volt elnöke a MTA Építészettudományi Bizottságának, 1997-ig "Az építés fejlődéséért" Alapítványnak, alapítója és első elnöke volt az Épületszigetelők Magyarországi Szövetségének (ÉMSZ), 2002-től a Magyar Energia Tanácsadó Testületnek. Az ÉTE Szakipari Szakosztályának vezetőségi, a Magyar Mérnök Kamara mellett néhány nemzetközi szervezetnek is tagja.

A több mint 30 éves Év Tetője Nívódíj pályázat Bírálóbizottságának elnöke volt 6 éven keresztül.

Szakmai munkája alapján több elismerésben részesült.

2016-ban oktatói és szakmai tevékenysége elismeréseként Magyar Érdemrend Tisztikereszt Polgári Tagozat kitüntetést kapott.

Az épületszerkezetek tervezésének elméletével kapcsolatos kutatásainak eredményeit „Az épületszerkezettan és az épületszerkezetek tervezése” című könyvében foglalja össze (ÉTK, Budapest, 1991). Megtervezte az egykori Gábor László féle Épületszerkezettan négy kötetes tankönyv korszerűsített változatának sorozatát, amelynek első kötetét meg is írja: „Épületek alapjai – Épületszerkezettan” (Terc Kiadó, Budapest, 2007).